Stropers op wildsplaas aangekeerDrie vermeende stropers verskyn Maandag in die Makhado-landdroshof nadat hulle op ŉ private wildsplaas naby Alldays in Limpopo in hegtenis geneem is. Brig. Hangwani Mulaudzi, ŉ polisiewoordvoerder, het in ŉ verklaring gesê die verdagtes, tussen 36 en 41 jaar oud, is vroeg Vrydagoggend op die plaas aangekeer. “Die polisie en die Valke het op inligting reageer en die plaas omring. Na ŉ omvattende soektog is die mans in hegtenis geneem,” het Mulaudzi gesê. Die polisie het beslag gelê op twee renosterhorings, ŉ .375-jaggeweer en ŉ byl. ŉ Renosterkarkas is ook op die plaas aangetref. ŉ Voorlopige ondersoek dui daarop dat twee van die verdagtes Suid-Afrikaners is, en een is van Mosambiek.